Der er valgt rekordmange kvinder til regionsrådene ved valget i tirsdags. I Nordjylland er 20 kvinder ud af 41 medlemmer stemt ind.

Ved tirsdagens valg blev 103 kvinder valgt ind i landets regionsråd. Det er godt 50 procent - og ny rekord. Rekordmange kvinder bliver fra næste år en del af landets fem regionsråd. 103 kvinder blev ved valget i sidste uge valgt ind, oplyser Danske Regioner. Det er lige over halvdelen af de i alt 205 medlemmer. Det er flere end ved valget i 2017, hvor kvinderne satte sig på 38 procent af pladserne i de 5 regionsråd. 36 procent af de opstillede var kvinder, hvilket også var flere end ved de tidligere valg. I Nordjylland er 20 kvinder ud af 41 medlemmer stemt ind. Det svarer til 49 procent af regionsrådet. Det er en stigning fra 44 procent sidst, der var valg nemlig i 2017. Kvinder i top i 2013 Til gengæld lagde Region Nordjylland sig tilbage i 2013 i top, da hele 54 procent af medlemmerne i regionsråd dengang var kvinder. Det var der på det tidspunkt ingen andre regionsråd, der kunne matche. I Region Syddanmark var andelen af kvinder i det politiske råd blot 24 procent. I dag er der i Region Sjælland og Region Midtjylland flere kvinder end mænd, der sætter sig på stolene i regionsrådene efter nytåret. Her er andelen af kvinder 54 procent. Flere stiller op til regionsrådene Ved valget denne gang har flere kvinder end tidligere stillet op til regionsrådene. Det kan hænge sammen med de områder, som regionerne beskæftiger sig med, har lektor Karina Kosiara-Pedersen fra Københavns Universitet tidligere forklaret. For eksempel sundhedssektoren. - Det er emner, som de er klædt på til på grund af fagområder, hvor kvinder ofte er overrepræsenteret. For eksempel skolelærere og sosu-medarbejdere, fortalte hun i oktober til Ritzau.